
CAMERA DEPUTAŢILOR

COMISIA PENTRU ÎNVĂŢĂMÂNT,

ŞTIINŢĂ, TINERET ŞI SPORT

Bucureşti,   9 februarie 2006 

Nr.29/286

RAPORT

asupra propunerii legislative pentru modificarea Legii nr. 269/2004 privind acordarea unui sprijin financiar în vederea stimulării achiziţionării de calculatoare (Pl-x 679/2005)


1. În conformitate cu prevederile art.89 din Regulamentul Camerei Deputaţilor, republicat, cu adresa nr.Pl.x.679/21 decembrie 2005, Comisia pentru învăţământ, ştiinţă, tineret şi sport a primit spre dezbatere şi avizare în fond propunerea legislativă pentru modificarea Legii nr. 269/2004 privind acordarea unui sprijin financiar  în vederea stimulării achiziţionării de calculatoare (Pl.x 679/21.12.2005).


Propunerea legislativă vizează stimularea achiziţionării de calculatoare de către elevi şi studenţi, prin ridicarea plafonului de venit brut de la 1,5 milioane lei pe membru de familie la 5 milioane lei, ajutorul financiar urmând să crească de la 200 de euro la 300 de euro pentru un calculator.


La întocmirea raportului Comisia a avut în vedere avizul Comisiei pentru buget, finanţe şi bănci, Avizul Consiliului Legislativ, precum şi Punctul de vedere al guvernului. 


2. În raport de obiectul şi conţinutul acesteia, propunerea legislativă face parte din categoria legilor ordinare. 


3. La lucrările Comisiei au fost prezenţi un număr de 21 deputaţi, din totalul de 27 membri ai Comisiei. La dezbaterea proiectului de lege a participat ca invitat, în conformitate cu prevederile art. 51 şi 52 din Regulamentul Camerei Deputaţilor, republicat, d-na Paloma Petrescu, secretar de stat în Ministerul Educaţiei şi Cercetării.


4. Propunerea legislativă pentru modificarea Legii nr. 269/2004 privind acordarea unui sprijin financiar  în vederea stimulării achiziţionării de calculatoare a fost respinsă de Senat în şedinţa din 15 decembrie 2005. 


Camera Deputaţilor este Cameră decizională.


În urma dezbaterii, în şedinţa din  7 februarie 2006, Comisia, cu 4 voturi pentru, 14 împotrivă şi trei abţineri, propune Plenului respingerea propunerii legislative, din următoarele motive:

· Ridicarea plafonului de venit brut la 5.000.000 (500 RON) pe membru de familie conduce la creşterea numărului de solicitanţi pentru achiziţionarea de calculatoare. Prevederile art.8 alin.(6) din Legea nr.269/2004 stipulează că acordarea ajutorului financiar se realizează în limita sumelor alocate cu această destinaţie în bugetul Ministerului Educaţiei şi Cercetării. În consecinţă, Ministerul Educaţiei şi Cercetării nu poate susţine acest efort financiar;

· “Nici o cheltuială bugetară nu poate fi aprobată fără stabilirea sursei de finanţare” (Art.138, alin.(5) din Constituţia României). 
Preşedinte,                                                                                   Secretar,

     Lia Olguţa Vasilescu                                                                       Mihai Radan













Consilier,

